Vlasi Pilatovci
Vlasi Pilatovci povezani su za naselje Pilatovci kod Bileće kako je to navedeno u dokumentu iz oktobra 1459. godine (de villa Pilatouzi ad Bilechia). U izvorima se navode kao Pilatovići i Pilatovci. Prve očuvane vijesti o Vlasima Pilatovcima su iz septembra 1403. godine, iz vremena bosansko-dubrovačkog rata kada je posebnim odobrenjima od strane dubrovačke vlade Vlasima omogućavan dolazak u Dubrovnik. I u njihovom slučaju lično ime starješine (Pilat) koji je zasnovao katun, predstavljalo osnovu za njihovo kasnije imenovanje, kao prezime Pilatović i kao naziv njihove skupine Pilatovići i Pilatovci. Pilatovi nasljednici su Vukac (1405), Vladoje (1405), Nikola (1430-1432) i Vlatko Pilatović (1435). Nikola Pilatović je bio uglednija ličnost među Vlasima Pilatovcima. Jedini izvorom zasvjedočeni katunar među Pilatovcima je Vlatko Pilatović (de catuna Vlatchi Pilatouaç). Kasnije se spominju Vlasi Pilatovci pod upravom izvjesnog Paskaša (1446) (vlachi vocati Patouçi sub gubernacione de Paschas vlach). Vlasi Pilatovci su bili vazali bosanskog kralja, a kasnije se navode kao vazali roda Kosače. Poput drugih vlaških katuna i skupina oni se bave karavanskom trgovinom, uzgojem i radom sa stokom po ugovoru, kreditnom trgovinom i drumskim razbojništvom.